Református vallású székely származású szülők gyermeke. 1844-ben vette fel Kali Simon a marosvásárhelyi kollégium nyomdájába. 1848 júliusában a kolozsvári református kollégium nyomdájából, ahol mint betűszedő működött az "Ellenőr" mellett, belépett a Kossuth-, később Mátyás-huszár nevet viselő 15. ezred 2. századába és több csatában vett részt. Így november 13-án és 14-én Karl von Urban ellen, november 16-án Kolozsvárnál, karácsonykor midőn Urban serege szétveretett és Kolozsvár visszafoglaltatott; Nagyszeben alatt 1849. január 2-án, Szelindeken január 30-án, Vízaknánál február 4-én, a piski hídnál február 9-én, Jád-Borgóprundnál február 23-án. Midőn Bem József az ellenséget űzte Brassó felé, Fogaras mellett Sárkányban egy roham alkalmával (március 17.) megsebesült. Felgyógyulása után ismét sorakozott bajtársai közé, míg Zsibónál letette a fegyvert. Azután besoroztatott a 62. császári és királyi gyalogezredbe, ahol mint tizedes és őrmester szolgált Olaszországban 1857-ig. A katonaságtól ismét a könyvnyomtatói pályára lépett, Kolozsvárt és 1858-től 1862-ig Budapesten működött az Emich Gusztáv, majd a Wodianer Fülöp és Poldini könyvnyomdájában. 1862-ben újra visszatért Kolozsvárra és előbb Stein Jánosnál, később pedig Gámán Jánosnál foglalkozott. 1865-ben Marosvásárhelyt Nagy Lajos törvényszéki bíró és Fogarasi Rudolf társaságában nyomdát állított és rendezett be. Ezt a nyomdát a református kollégium 1867-ben megvette és október 1-jén a nyomda vezetésével is megbízta. Szabadidejében a szabadságharci eseményekkel és Petőfi Sándor sírhelyének kutatásával foglalkozott.